***Postup pri registrácii chovov, kde sa chová jedna ošípaná na domácu spotrebu a nie sú registrované v CEHZ***

Chovateľ si zaobstará tlačivo „Registrácia chovu s jednou ošípanou na domácu spotrebu“ (je možné na príslušnej regionálnej veterinárnej a potravinovej správe (ďalej len „RVPS“), obci alebo na regionálnych pracoviskách Plemenárskych služieb SR, š.p. vyžiada alebo vytlačí z webovej stránky ŠVPS SR, Ministerstva pôdohospodárstva a rozvoja vidieka SR alebo Plemenárskych služieb SR, š.p. ). Pre zjednodušenie prikladáme tlačivo ako **prílohu č. 1**

- vyplní všetky náležitosti tlačiva podľa návodu na vyplnenie,

- vyplnené tlačivo zašle do Centrálnej evidencie hospodárskych zvierat - ÚPZ Žilina, Rosinská cesta 12, 010 08 Žilina (ďalej len „CEHZ“),

- bez vyplnenia povinných polí v registračnom tlačive, nebude žiadosť spracovaná a žiadateľ nebude zaregistrovaný v CEHZ,

- CEHZ pridelí a zašle chovateľovi na adresu registračné číslo chovu, ktoré bude v tvare 6 –miestneho alfanumerického jedinečného kódu začínajúceho písmenom „D" a ďalej päť číslic (napr. D12345),

- pridelené registračné číslo chovu bude chovateľ používať pri každom nákupe ošípanej na domácu spotrebu a pri hlásení domácej zabíjačky na príslušnú **Regionálnu veterinárnu a potravinovú správu Bardejov (tel.: 054/488 19 10, 054/474 8725).** Povinnosťou chovateľa je nahlásiť domácu zabíjačku aspoň jeden pracovný deň vopred.
Pokuta za neohlásenie domácej zabíjačky je pre fyzickú osobu vo výške od 400 eur do 1000 eur podľa § 48 ods. 5 písm. m) zákona.

Chovateľ s „D" farmou nemá povinnosť zasielať žiadne hlásenia.

Chovy registrované v CEHZ začínajúce písmenom „D“ sú chovy so špeciálnym režimom, nie sú to klasické chovy na chov zvierat. Tieto chovy slúžia na domáce zabíjačky, prípadné dochovanie zvierat do jatočnej hmotnosti s následnou domácou zabíjačkou. Z tohto chovu nebude možné ošípanú odsunúť do iného chovu.

Každý chovateľ môže mať len jedno registračné číslo chovu „D“, ktoré je v CEHZ spárované s rodným číslom, nie s adresou chovu. To znamená, že na jednej adrese môžu byť viac ako jeden chovateľ, avšak ŠVPS SR neodporúča na jednu adresu registrovať viac „D“ fariem,

- pri vzniku nákazy budú uložené veterinárne opatrenia pre každý jeden registrovaný chov v pásme

Pri každom ďalšom nákupe zvierat na domácu spotrebu, chovateľ, ktorý už má pridelené registračné číslo z CEHZ, vyplní tlačivo „Predaj ošípanej na domácu spotrebu“, uvedené ako **príloha č. 2**
- s tlačivom „Predaj ošípanej na domácu spotrebu“ pôjde chovateľ k registrovanému chovateľovi, od ktorého chce kúpiť ošípanú, poskytne mu vyplnené tlačivo s prideleným registračným číslo chovu s „D“ farmou.

Originál vyplneného tlačiva s prideleným registračným číslom chovu s „D“ farmou (napr. D12345) posiela registrovaný chovateľ - predávajúci do CEHZ, jednu kópiu si ponechá kupujúci (nekomerčný chovateľ s „D“ farmou) a jednu predávajúci (komerčný chovateľ).